รุมค้านตั้ง'อำพน'บอร์ดธปท.
รมว.คลังดึงการเมืองแทรกแซง ธปท. เสนอเลขาฯ ครม.นั่งประธานบอร์ด
24 เม.ย. 2558

รมว.คลังดึงการเมืองแทรกแซง ธปท. เสนอเลขาฯ ครม.นั่งประธานบอร์ด
รายงานข่าวจากกระทรวงการคลัง เปิดเผยว่า นายสมหมาย ภาษี รมว.คลัง เตรียมเสนอชื่อ นายอำพน กิตติอำพน เลขาธิการคณะรัฐมนตรี (ครม.) เป็นประธานกรรมการธนาคารแห่งประเทศไทย (ธปท.) อีกวาระหนึ่ง ทั้งที่ได้รับการคัดค้านจาก หลายฝ่าย เพราะเห็นว่าเลขาธิการ ครม.ทำงานรับนโยบายจากรัฐบาลโดยตรง ทำให้ ธปท.ถูกแทรกแซงจากการเมืองได้ เห็นได้จากรัฐบาลที่ผ่านมาที่ส่งนายวีรพงษ์ รามางกูร และนายอำพน มาเป็นกรรมการ ธปท. ซึ่งมีการแทรกแซงทั้ง เรื่องการลดดอกเบี้ย และการนำทุนสำรองเงินตราไปใช้
ทั้งนี้ มีการเสนอชื่อนายสรรเสริญ วงศ์ชะอุ่ม อดีต รมช.คมนาคม เป็นประธานกรรมการ ธปท.แทน
นายนิพนธ์ พัวพงศกร นักวิจัยเกียรติคุณ สถาบันวิจัยเพื่อการพัฒนาประเทศไทย (ทีดีอาร์ไอ) กล่าวว่า ไม่เห็นด้วยที่จะให้บุคคลที่เกี่ยวพันกับการเมืองโดยตรงมาเป็นประธานกรรมการ ธปท. เพราะรัฐบาลชุดนี้ควรสร้างธรรมเนียมปฏิบัติที่ดี ไม่ให้บุคคลที่เกี่ยวพันกับการเมืองโดยตรงมาเป็นประธานกรรมการ หรือแม้แต่กรรมการ ธปท.
นอกจากนี้ ประธานกรรมการ ธปท.มีอำนาจสำคัญ 2 เรื่อง คือ แต่งตั้งเจ้าหน้าที่ ธปท. และกำหนดหลักเกณฑ์การใช้ทุนสำรองเงินตรา หากให้เลขาธิการ ครม.ที่ในทางปฏิบัติทำงานใกล้ชิดร่วมกับรัฐบาล จะทำให้มีการแทรกแซงการทำงานได้ง่าย ขณะที่ ธปท.เป็นองค์กรสำคัญที่สร้างเสถียรภาพทางเศรษฐกิจ จึงจำเป็นต้องมีความเป็นอิสระ ในการดำเนินนโยบาย